فالشركة كان قوس جالس فلبيرو ديالو قدامو لبيسي ديالو تيشوف فشي تصاميم نموذجية و لكن عقلو مهزوز مكاينش فهاد العالم فقط صبعو لي تيتنقل بين ليباج اما هو تفكيرو غارق فالكوافورة و العراضة ديال البارح..عمرو عرض شي وحدة لدارو لي فالمغرب يعني هي اول وحدة تزورها..تفكر عينيها الخضرين و الشمس ضاربة فيهوم و فاش حط ليها الوردة فشعرها شحال جات معاها و زادتها جمال ملامحها و حركاتها كلهوم ميمكنش ليه ينكر انه مترسخين فدماغو و كلما تيتفكرها تيحس بشي حاجة زوينة فداخلو ولكن واش حتى هي تتحس بنفس الأحاسيس من جيهتو؟؟ولا مجبرة تواكب افعالو حيت تيبقا رب عملها و مدير الشركة؟؟..سد البيسي و جبد واحد الورقة ديجا مطبوعة فيها الكتبة دخل صباعو فهاديك لي تيكونو فيها الستيلووات و هو يتحسس ورقة صغيرة فيها..استغرب و هو يجبد الستيلو حطو و جبدها حتى هي كانت ورقة مكمشة..حلها و لقا فيها "Thank You" و لدقائق معدودة عاد تفكرها ديالاش! هادي لي كان لقاها فالفيستة فاش جابتها ليه عذراء..بقا شحال شادها بين يديه و ابتسامة خفيفة بانت على فمو فاش تفكرها تاني..طوا الورقة بطريقة مقادة و حطها فالمجر ديال البيرو ديالو و رجع هز الستيلو يكمل خدمتو....